《大雪》
清代·缪徵甲

北风彻骨大地寒，同云四布天漫漫。武人东征马不进，狐裘貂帽相盘桓。

玉龙衙衙六花舞，未到天明盈尺五。牙旗半卷冻不翻，白战无声寂桴鼓。

明州城头冻雀飞，姑苏台上乌夜啼。吴姬沈醉尚歌舞，健儿执戟寒且饥。

斯时龙公战未息，海水掀作琉璃碧。毒雾遥连鳖子亹，明珠照彻鲛人宅。

羊羔美酒花冥冥，春风早入沧浪亭。谁何献策毋乱行，吁嗟李愬方治兵。

作者简介：缪徵甲，字布庐，江阴人。诸生。有《存希阁诗集》。